Aktivisti organizácie vydávajú jedlo zdarma
**Food Not Bombs (Jedlo namiesto zbraní)** je dobrovoľné, voľné a neziskové zoskupenie ľudí, ktorí rozdávajú v rôznych mestách po celom svete jedlo zadarmo. Pravidelne organizuje vydávanie vegetariánskych jedál v uliciach, aktívne podporuje vegetariánstvo, bojuje proti hladu a chudobe a aktívne bojuje proti financovaniu armády a jej nesprávnym krokom.

Základné princípy činnosti
--------------------------

Hnutie primárne zhromažďuje prebytočné potraviny z obchodov s potravinami, pekární či trhov, ktoré by inak skončili v odpade, rovnako ako dary od miestnych farmárov. Pripravené jedlá sú podávané zadarmo pre každého, kto má hlad.

Hlavnými zásadami sú:

* Vždy len vegánske alebo vegetariánske jedlo a zdarma pre všetkých.
* Každá miestna organizácia je nezávislá a autonómna a rozhoduje o chode prostredníctvom konsenzu.
* Činnost FNB je venovaná nenásiliu.

FNB sa tiež snaží upozorniť na chudobu a problém bezdomovcov v spoločnosti prostredníctvom podávania jedla na verejných miestach a uľahčiť stretávanie a aktivizovať hladných ľudí.

|  |  |  |
| --- | --- | --- |
| „ | Každý, kto chce variť, môže variť a každý, kto chce jesť, môže jesť. Food not Bombs sa snaží vyhovieť všetkým. | "|

História vo svete
-----------------

Food Not Bombs bolo založené v roku 1980 v Cambridge (Massachusetts) ako skupina ľudí zdieľajúca voľné vegetariánske jedlo s chudobnými a protestujúca proti vojne a chudobe. Dnes pozostáva z viac než 200 samostatných skupín v Amerike, Európe, Blízkom východe, Afrike, Ázii a Austrálii. Celosvetovo sa Food Not Bombs organizuje za svetový mier a proti vojnám v Iraku, Afganistane a Palestíne.

Vznik na Slovensku
------------------

Food Not Bombs/Jedlo namiesto zbraní na Slovensku prvýkrát vzniklo v roku 1999 a zakrátko sa jedlo rozdávalo na hlavných železničných staniciach v Bratislave, Košiciach, Trnave. Jeho úspešná činnosť pravidelnými vareniami a akciami pokračovala a jednou z jeho najväčších zásluh je pričinenie sa o ukončenie povinnej vojenskej služby na Slovensku.[chýba zdroj] Pôsobisko činnosti bratislavskej skupiny sa presunulo pred prevádzku rýchleho občerstvenia McDonald’s na Námestí SNP. Okrem príležitostných akcií na rôznych kultúrnych a protestných zhromaženiach tam až do roku 2007 prebiehali pravidelné rozdávania jedla spojené s informačnou kampaňou o ľudských právach, vegetariánstve a vegánstve.

Súčasnosť
---------

Činnosť hnutia bola znovuobnovená začiatkom roka 2009, 10 rokov po tom čo FNB na Slovensku začalo pôsobiť. Odvtedy organizuje pravidelné varenia a rozdávky vegetariánskych jedál, akcie na podporu práv zvierat, boja proti hladu a chudobe a proti armáde a zbrojeniu.

V súčasnosti funguje Food Not Bombs v Košiciach, Trnave a Piešťanoch.

Iné aktivity
------------

V roku 2012 aktivisti hnutia pomáhali aj tisíckam obetí hurikánu Sandy na ostrove Long Island podávaním jedla zdarma.

Keith McHenry a ďalší dlhoroční aktivisti hnutia FNB otvorili v roku 2012 v Taose v Novom Mexiku tzv. „Free Skool" (voľnú školu). Prvý ročník sa začal v lete 2013. Kľúčovými témami je rozbor aktuálnych sociálnych otázok, komunitná prácu, nenásilie, sociálne zmeny, kultúrne podujatia a činnosti, ktoré podporujú sociálne zmeny a udržateľnú budúcnosť pre komunity.

Referencie
----------

1. ↑   *Princípy* [online]. [Cit. 2011-11-01]. Dostupné online.
2. ↑   *United States Food Not Bombs Groups* [online]. [Cit. 2007-10-21]. Dostupné online.
3. ↑   *C.T. Butler biography* [online]. [Cit. 2011-10-16]. Dostupné online.
4. ↑  slovenská webstránka Jedla namiesto zbraní
5. ↑  Jedlo namiesto zbraní (2007) historická webstránka Jedla namiesto zbraní používaná do roku 2004, 2009-10-17
6. ↑  FNB Bratislava (2007-01-19) Jedlo namiesto zbraní oslávi 7. výročie existencie
7. ↑   *‘Food Not Bombs’ provides Sandy relief to Long Island* [online].. Dostupné online.
8. ↑   *The Food Not Bombs Free Skool* [online]. Food Not Bombs, [cit. 2013-09-15]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Jedlo namiesto zbraní**